ྱ་བཅིངས་ཏེ། མདུན་གྱི་ཡེ་ཤེས་སེམས་དཔའ་དེ་རྣམས་མཐོང་ནས། རང་གི་ལུས་ཀྱི་དམ་ཚིག་པ་སོ་སོ་ལ་བཅུག །དགུག་གཞུག་བཅིང་མཉེས་དང་རང་སྔགས་གསུམ་གསུམ་གྱི་བར་བྱས་པ་ནི་རྣལ་འབྱོར་ཆེན་པོ་སྟེ། རྣལ་འབྱོར་ཆིག་ལྡན་ལ་སྙིང་གའི་བདག་འཇུག་དོར་ནས། མདུན་དུ་རྡོར་སེམས་རང་འདྲ་གཅིག་བསྐྱེད་པ་ལ་ཡེ་ཤེས་དགུག་གཞུག་བྱས། དེ་གཞི་ལུས་བསྟིམ་པའི་རྣལ་འབྱོར་ཆིག་ལྡན་དང་གཉིས་གོང་གི་གཞུང་དེས་བསྟན་ནོ། །དེ་གཉིས་ཀ་ལ་དེ་བཞིན་གཤེགས་པ་རིགས་ལྔ་སྤྱན་དྲངས་དམ་རྒྱས་བསྒྲུབ། གཞི་ལུས་སོགས་དང་། སྒྲུབ་ཆེན་གཉིས་ཀའི་ཆོས་ལས་ཕྱག་ཆེན་གསུམ་གྱི་རྒྱས་གདབ་པ་སོགས་བྱ་སྟེ། དེ་ལྟར་ན་ལྷ་ཐམས་ཅད་ཀྱི་ཐུགས་དམ་ཚིག་གི་ཕྱག་རྒྱས་བསྒྲུབ། གསུང་ཆོས་ཀྱི་ཕྱག་རྒྱ་བཀོད། ཕྲིན་ལས་ཀྱི་ཕྱག་རྒྱ་ལ་འབྲས་བུར་ཕྱག་རྒྱ་ཆེན་པོའི་ཚུལ་གྱིས་རབ་ཏུ་གནས་པ་ཡིན་ནོ། །དེ་ཡང་ཕྱག་རྒྱའི་དོན་ནི་མི་འདའ་བ་ཡིན་ལ། དེ་ཡང་སྒྲུབ་པོའི་ལུས་ངག་ཡིད་བྱེད་ལས་བཞིའི་ཕྱག་རྒྱ་ཡིན་ལ། དེ་རྣམས་ལྷའྀ་སྐུ་གསུང་ཐུགས་ཕྲིན་ལས་ཏེ་ལམ་གྱི་ཕྱག་རྒྱ་བཞིར་བསྒྱུར་ཏེ། རྒྱས་བཏབ་པ་ལས་མ་འདས་པས། འབྲས་བུ་རྒྱལ་བའི་སྐུ་གསུང་ཐུགས་མཛད་པ་བཞིར་འགྱུར་བ་ཡིན་ཏེ། གཞི་ལམ་འབྲས་བུའི་ཕྱག་རྒྱ་བཞིར་འདུ་དགོས་པའི་ཕྱིར་རོ། །དེ་ལྟར་ན་བདག་རྫོགས་ལ་རྣལ་འབྱོར་བཞི་དང་ཆོ་འཕྲུལ་བཞི་ཚང་དགོས་པའི། དང་པོ་ནི། སེམས་དཔའ་སྒྲུབ་པ་ནི་རྣལ་འབྱོར་དང་། དེ་ལ་རིགས་ལྔ་བཅུག་པ་རྗེས་སུ་རྣལ་འབྱོར་རོ། །སྒེག་སོགས་ཀྱི་མཆོད་པ་སོགས་ཤིན་ཏུ་རྣལ་འབྱོར་རོ། །སྔགས་གསུམ་གྱི་དོན་བསྒོམ་པ་ཐམས་ཅད་རྣལ་འབྱོར་ཡིན་ལ། གཉིས་པ་ནི། རིགས་ལྔ་ལ་དབྱིངས་ཕྱུག་མ་དང་སེམས་དཔའ་རྣམས་ལ་སེམས་མ་བཞིས་གནས་བཞི་བྱིན་གྱིས་བརླབས་པ་ནི་བྱིན་གྱིས་བརླབས་པའི་ཆོ་འཕྲུལ་རིགས་ལྔ་ལ་རིན་པོ་ཆེའི་ཅོད་པན་དང་། སེམས་དཔའ་རྣམས་ལ་རིགས་ལྔའི་ཅོད་པན་དང་། ཐུན་མོང་དུ་དར་དཔྱངས་ཀྱིས་དབང་བསྐུར་བ་རྣམས་དབང་བསྐུར་བའི་ཆོ་འཕྲུལ། སྒེག་སོགས་ཀྱི་མཆོད་པ་དང་། དམ་ཚིག་གསུམ་འཛིན་པ་སོགས་མཆོད་པའི་ཆོ་འཕྲུལ། སྔགས་གསུམ་གྱི་དོན་བསྒོམ་པ་ཏིང་ངེ་འཛིན་གྱི་ཆོ་འཕྲུལ་ཏེ། དེ་དག་གིས་ཁ་བསྐངས་བ་དང་བཅས་པ་ནི་རང་གི་ལུས་ལ་ལྷ་ཐམས་ཅད་སྒྲུབ་པ་ཡན་ལག་དང་བཅས་པ་ཡིན་པ་རྣལ་འབྱོར་ཆེན་པོའོ། །དེ་ལྟར་གསང་བའི་ཡེ་ཤེས་དང་དངོས་གྲུབ་ཀྱི་ཡེ་ཤེས་དང་། ཕྱག་རྒྱའི་ཡེ་ཤེས་ལ་བསླབ་པ་གསུམ་གྱིས་ནི་དངོས་གྲུབ་ཐུན་མོང་མ་ཡིན་པ་རྣམས་སྒྲུབ་པ་ལ་དབང་བར་བྱེད་དོ། །གསུམ་པ་དབང་བསྐུར་མཐར་ཕྱིན་པའི་བྱ་བ་ལ་བདུན། ཕྱག་རྒྱ་གསང་བར་གདམས་པ། ༡ དཀྱིལ་འཁོར་ལ་བླ་སློབ་གཉིས་ཀས་མཆོད་པ། ༢ ཙཱ་རུའི་བཟའ་བ་ལོངས་སྤྱོད་པ། ༣ རྡོ་རྗེའི་བརྟུལ་ཞུགས་སྟེར་བ། ༤ མནའ་ཆུ་དམ་གཞག་གིས་མནའ་དགག་པ། ༥ ཡཀྵའི་སྲུང་སྐུད་དང་། སངས་རྒྱས་སྤྱན་མའི་སྔགས་ཀྱི་བསྲུང་བ། ༦ སློབ་མས་དམ་ཚིག་བསྲུང་བར་ཁས་བླངས་ཏེ་མཎྜལ་དབུལ་བའོ། །དེའི་སྡོམ་ཚིག་ནི། རྗེས་ནི་ཕྱག་རྒྱ་གསང་བར་གདམས། །དཀྱིལ་འཁོར་མཆོད་ལ་ཙཱ་རུ་སྤྱད། །རྡོ་རྗེའི་བརྟུལ་ཞུགས་དམ་གཞག་མཐར། །མནའ་ཆུ་བྱིན་ལ་མནའ་ཡིས་དགག །ཡཀྵ་སངས་རྒྱས་སྤྱན་གྱིས་བསྲུང་། །མཎྜལ་ཕྱག་གིས་སློབ་མ་བཀྱེའོ། །ཞེས་སོ། །དང་པོ་ཕྱག་རྒྱ་གསང་བར་གདམས་པ་འདིར་གདའ། དེ་ནས་ཁྱོད་ཀྱིས་གཞན་ཕྱག་རྒྱ་ལ་མ་མཁས་པ་གང་ལ་ཡང་ཕྱག་རྒྱ་གཅིག་ཀྱང་སྟོན་པར་མ་བྱེད་ཅིག །དེ་ཅིའི་ཕྱིར་ཞེ་ན། འདི་ལྟར། སེམས་ཅན་དེ་རྣམས་ཀྱིས་དཀྱིལ་འཁོར་མ་མཐོང་བར་སེམས་དཔའི་ཕྱག་རྒྱ་འཆིང་བ་ལ་སྦྱོར་བར་བྱེད་ཀྱང་། དེ་རྣམས་ཀྱི་དངོས་གྲུབ་ཇི་ལྟ་བ་བཞིན་དུ་ཐོབ་པར་མ་གྱུར་པ་དང་། དེ་ནས་དེ་སོམ་ཉི་ཟ་བར་གྱུར་ནས་ཡ་ང་བ་མ་སྤངས་པར་མྱུར་དུ་དུས་བྱས་ནས་སེམས་ཅན་དམྱལ་བ་ཆེན་པོ་མནར་མེད་པར་ལྟུང་བར་འགྱུར་རོ། །རྒྱུ་དེས་ཁྱོད་ཀྱང་ངན་འགྲོར་འགྲོ་བར་འགྱུར་རོ། །ཞེས་བརྗོད། གཉིས་པ་བདག་དང་ལྷན་ཅིག་དཀྱིལ་འཁོར་ལ་མཆོད་པ་འབུལ་དགོས་པས་དེ་བཞིན་དུ་མཛོད་ཅིག །ཅེས་སློབ་དཔོན་དང་མཉམ་དུ་མཆོད་པ་བྱིན་རླབས་སྔོན་འགྲོས་ཉེར་སྤྱོད། སྒེག་སོགས་ཀྱིས་མཆོད། གསུམ་པ་ཙཱ་རུའི་བཟའ་བ་དཀྱིལ་འཁོར་གྱི་མདུན་ཕྱོགས་སུ་བཤམས་པ་ལ། སློབ་དཔོན་གྱིས་ཡཀྵ་དང་། བསང་སྦྱང་བྱས་ཏེ་ཨ་ཀཱ་རོས་དཀྱིལ་འཁོར་པ་རྣམས་ལ་ཚིགས་བཅད་དང་བཅས་ནས་ཕུལ། དེ་ནས་དཀྱིལ་འཁོར་གྱི་ཤར་སྒོའི་ཐད་དུ་འགྲེང་སྟེ་རྡོར་དྲིལ་དང་བཅས་པས་ཐལ་མོ་སྦྱར་ལ། བཅོམ་ལྡན་འདས་སེམས་ཅན་འདི་དག་ནི་བཟའ་བ་དང་བཏུང་བ་སྟེ་ཟས་དང་རོ་ལ་བརྐམ་པ་ལགས་ཏེ། སྲིད་པ་དེས་འཇིག་རྟེན་པའི་དཀྱིལ་འཁོར་ངན་སོང་གི་སྒོར་གྱུར་པ་དེ་དག་ཏུ་འཇུག་པར་འགྱུར་ལ། འདི་ན་ཡང་བཟའ་བ་དང་བཏུང་བ་ལ་སོགས་པ་ཡོད་དོ། །བཅོམ་ལྡན་འདས་ཀྱིས་སྔར་དམ་བཅས་པར་མཛད་པ་ལགས་ཏེ། དེ་བས་ན་འདིར་ཇི་ལྟར་ཕུལ་བའི་ཞལ་ཟས་ལ་སོགས་པ་དེ་རྣམས་ལ་སྩལ་དུ་གསོལ། ཞེས་གསོལ་བ་བཏབ་ནས་ཙཱ་རུའི་བཟའ་བཏུང་ཐམས་ཅད་ལ་བཀྱེ་ཞིང་ཚིམ་པར་རོལ། བཞི་པ་རྡོ་རྗེའི་བརྟུལ་ཞུགས་སྟེར་བ་ནི། ཧཱུྃ་ལས་སྐྱེས་པའི་རྡོ་རྗེ། འདི་དེ་སངས་རྒྱས་ཐམས་ཅད་དེ། །ཕྱག་ན་རྡོ་རྗེའི་ལག་ན་འདུག །ཁྱོད་ཀྱིས་ཀྱང་ནི་རྟག་ཏུ་བཅང་། །ཕྱག་ན་རྡོ་རྗེའི་བརྟུལ་ཞུགས་བརྟན། །ཞེས་སློབ་དཔོན་གྱིས་བརྗོད་པའི་སྒོ་ནས་སློབ་མའི་སྙིང་ག་མགྲིན་པ་དཔྲལ་བ་གསུམ་དུ་གཏུགས་ཏེ་ལག་ཏུ་སྦྱིན། ཁྱེད་རང་རྣམས་ཀྱིས་ཀྱང་རྡོ་རྗེ་དེ་ཉིད་ལན་གསུམ་གསོར་ཏེ་སྤྱི་བོར་བཟུང་ནས་འདིའི་རྗེས་ཟློས་མཛོད། ཨོཾ་སརྦ་ཏ་ཐཱ་ག་ཏ་སིདྡྷི་བཛྲ་ས་མ་ཡ་ཏིཥྛ་ཨེ་ཥ་ཏྭཾ་དྷཱ་ར་ཡཱ་མི་བཛྲ་སཏྭ་ཧི་ཧི་ཧི་ཧི་ཧཱུྃ། ལྔ་པ་མནའ་ཆུ་བླུད་པ་ནི། སློབ་དཔོན་གྱིས་རྣམ་རྒྱལ་བུམ་པའི་ཆུ་དུང་ཆོས་ཀྱིས་བླངས་ཏེ་འདི་སྐད་བརྗོད། ཁྱེད་རྣམས་ཀྱིས་ཆོ་ག་ཐམས་ཅད་སུ་ལ་ཡང་སྨྲ་བར་མ་བྱེད་ཅིག །ཨོཾ། རྡོ་རྗེ་སེམས་དཔའ་དེང་ཁྱོད་ཀྱི། །སྙིང་ལ་ཡང་དག་ཞུགས་པར་གྱུར། །གལ་ཏེ་ཚུལ་འདི་སྨྲས་ན་ནི། །དེ་མ་ཐག་ཏུ་དྲལ་ཏེ་གཤེགས། །ཨོཾ་བཛྲ་ཨུ་ད་ཀ་ཋ། ཞེས་མནའ་ཆུ་བླུད། ཁྱོད་ཀྱིས་མནའི་སྙིང་པོ་འདི་ལས་འདའ་བར་མ་བྱེད་ཅིག །ཁྱོད་ཀྱིས་གནོད་པ་མ་སྤངས་པར་དུས་མ་ཡིན་པར་ཤི་བར་འགྱུར་ཏ་རེ། དྲིལ་གསིལ། ལུས་འདི་ཉིད་ཀྱིས་དམྱལ་བར་འགྱུར་ཏ་རེ། དྲིལ་གསིལ། ཞེས་བརྗོད། དྲུག་པ་ནི་རྡོ་རྗེ་གནོད་སྦྱིན་བཟླས་པའི་སྲུང་སྐུད་ཁྱེད་རང་རྣམས་ཀྱི་དཔུང་པ་གཡོན་པར་བཅིངས་ནས་བསྲུངས་པའི་མོས་པ་མཛོད། ཨོཾ་བཛྲ་ཡཀྵ་ཧཱུྃ་ཞེས་བཟླ། སྙིང་གར་དྲི་བཟང་གི་ཆུས་རེག་ལ། ཨོཾ་རུ་རུ་སོགས་སངས་རྒྱས་སྤྱན་མའི་སྔགས་ལན་བདུན་བདུན་བཟླས་ཏེ་བསྲུང་ངོ་། །འོ་དེ་དག་གི་སྒོ་ནས་ཁྱེད་རྣམས་ཀྱིས་བཅོམ་ལྡན་འདས་དཔལ་རྡོ་རྗེ་དབྱིངས་ཀྱི་དཀྱིལ་འཁོར་དུ་དབང་བསྐུར་བ་ཡོངས་སུ་རྫོགས་པ་ཐོབ་པ་ཡིན་པས། དབང་དུས་སུ་ཁས་བླངས་པའི་དམ་ཚིག་དང་སྡོམ་པ་ཚུལ་བཞིན་དུ་བསྲུང་ངོ་སྙམ་པས་འདིའི་རྗེས་ཟློས་མཛོད། གཙོ་བོས་སོགས་གསུམ། བཀའ་དྲིན་གཏང་རག་གི་ཡོན་དུ་མཎྜལ་ཕུལ་མཛོད། ཅེས་བརྗོད་ནས་མཎྜལ་ཕུལ་དུ་གཞུག །དེ་ལྟར་ཕུལ་བའི་མཎྜལ་སྣོད་བཅུད་ཕུན་སུམ་ཚོགས་པ་འདི་ཉིད་དཔལ་ལྡན་བླ་མ་དམ་པ་དང་འཁོར་ལོས་སྒྱུར་བ་རྡོ་རྗེ་སེམས་དཔའ་ཐ་མི་དད་པ་ལ་བཅོམ་ལྡན་འདས་དཔལ་རྡོ་རྗེ་དབྱིངས་ཀྱི་དབང་བཀའ་ཡོངས་སུ་རྫོགས་པ་གནང་བའི་བཀའ་དྲིན་གྱི་ཡོན་དུ་འབུལ་བ་ལགས་ན་བདག་གི་ལུས་ལོངས་སྤྱོད་ཐམས་ཅད་ཆ་ཤས་སུ་དགོངས་ཏེ་ཡོངས་སུ་རྫོགས་པའི་བར་བཞེས་སུ་གསོལ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ཀྱིས། །ཁྱེད་ཀྱིས་སློབ་མར་གཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །ཞེས་ལན་གསུམ། དེ་ལྟར་དཔལ་རྡོ་རྗེ་དབྱིངས་ཀྱི་དབང་བསྐུར་བ་ཟབ་མོ་འདི་ཉིད་བདག་གི་དྲིན་ཅན་རྩ་བའི་བླ་མ་ཁྱབ་བདག་རྡོ་རྗེ་སེམས་དཔའ་རང་རང་གི་བླ་མའི་མཚན་བརྗོད། ཆེ་གེ་མོ་ལས་ཐོབ་པ་ལྟར་ཁྱེད་རྣམས་ལ་འབུལ་བ་ལགས་པས་འདིའི་སྒོ་ནས་རང་གཞན་གྱི་དོན་རྒྱ་ཆེན་པོ་མཛད་པར་ཞུ། བསོད་ནམས་འདི་ཡིས་སོགས་ཆོས་བཤད་པའི་བསྔོ་བའི་ཚིགས་སུ་བཅད་པ་ཅི་རིགས་པ་བརྗོད་དོ། །དེ་ལྟར་སློབ་མ་ལ་དབང་བསྐུར་བའི་ཆོ་ག་ནག་པོ་འགྲོ་ཤེས་ཀྱི་ཚུལ་དུ་བཀོད་པ་འདིའི་ས་བཅད་དང་སྡོམ་ཚིག་གཉིས་པོ་ཆོ་ག་མི་འཁྲུག་པའི་ཆེད་དུ་བྱས་ཀྱི་དབང་ཚིག་ཏུ་གཟུང་དགོས་པ་མ་ཡིན་ལ་མཚམས་སྦྱོར་གྱི་བཤད་པའང་བློ་ཐོག་ནས་བཏང་ཆོག་པ་ཡིན་པས་བརྗོད་བྱའི་དོན་མ་ནོར་ན་རྗོད་བྱེད་ཀྱི་ཚིག་སྣ་རིང་ཐུང་ལ་ཁྱད་པར་མེད་པས་རྒྱས་བསྡུས་གང་བྱེད་ཉན་པ་པོའི་བློ་ལ་བདེ་ཞིང་བརྡ་དོན་འཕྲོད་ངེས་པ་མ་གཏོགས་ཚིག་གི་སྤྲོས་བཤད་མྱག་མྱོག་མང་པོ་དབང་གི་སྐབས་སུ་མི་མཛད་དོ། །སྤྱིར་ཀུན་མཁྱེན་འཕགས་པས་ཆོས་རྗེ་བུ་སྟོན་རིན་པོ་ཆེར་གདམས་པ་ལས། ངའི་རྣལ་འབྱོར་རྒྱུད་ཀྱི་ཕྱག་ལེན་གཞོན་སོ་དཀར་ནས་རྒན་སྐྲ་དཀར་བར་དུ་སྦྱངས་པའི་ལག་ལེན་ཡིན། སློབ་གཉེར་མ་བྱས་པར་ཤེས་ཐུབ་པ་མེད་ཅེས་གསུངས་པ་མ་ཟད་བླ་མ་དག་གི་གསུང་ལས་ཀྱང་ཐ་ན་རྡོ་རྗེ་དྲིལ་བུའི་ཞལ་སྟོན་ཕྱོགས་དང་འཛིན་མཚམས་དཀྲོལ་མཚམས་ཚུན་མཐོང་བརྒྱུད་ཀྱི་རྒྱ་ཅན་བྱ་བ་ཡིན་པས་ངེས་དགོས་ཞེས་གསུངས་པ་ལས་འོལ་ཚོད་བྱས་ཆོག་པ་ནི་མི་གདའ། དེང་སང་གི་དུས་ན་ཕྲ་ཞིབ་ཀྱི་ཕྱག་ལེན་ལ་སྒྲོ་འདོགས་གཅོད་པ་དང་སྔར་གཅོད་མྱོང་གི་དྲིས་གཏུགས་བྱས་པ་ཤིན་ཏུ་དཀོན་པས་བློ་ལྡན་རྣམས་ཀྱིས་ཊཱི་ཀ་ཡིད་བཞིན་ནོར་བུ་མ་བུ་དང་མཁས་པའི་དབང་པོ་ཙནྡྲ་ཤྲཱི་རཏྣ། ཤར་པ་ཡེ་ཤེས་རྒྱ་མཚོ། རྡོ་རྗེ་འཆང་མཁྱེན་རབ་ཆོས་རྗེ། དབོན་རྒྱལ་བ་རྣམས་ཀྱི་གསུང་རབ་ལ་ཤིན་ཏུ་འདྲིས་པར་བྱས་ནས་ཡོ་གའི་ཕྱག་ལེན་ལ་གདེངས་ཐོབ་པའི་སྒོ་ནས་གདུལ་བྱའི་ཤེས་རྒྱུད་ཀྱི་ཞིང་སར་དབང་གི་ཆུ་བོ་འདྲེན་ཞིང་སྒྲུབ་ཆེན་ཡན་ལག་དང་བཅས་པའི་ལྷ་ཚོགས་རྣམས་ཀྱི་ས་བོན་ཐེབས་པར་མཛོད་ཅིག་ཅེས་ཐལ་མོ་སྤྱི་བོར་སྦྱར་ནས་གསོལ་བ་འདེབས་སོ། །སྨྲས་པ། ལྷ་གནས་གསུམ་གྱི་ཀུན་གསལ་ལས་འོངས་པའི། །ཡོ་གའི་རྩ་བཤད་ཡན་ལག་བརྒྱད་ལྡན་ཆབ། །མཁྱེན་བཟང་ཧུབ་ཀྱིས་དྲངས་ཏེ་སྐྱུགས་མཁས་པ། །ཀུན་མཁྱེན་བུ་སྟོན་སྲས་སློབ་ཛཧྣུའི། ༡།ཞལ་འོད་གངས་རིའི་ཕྲེང་བ་ཞུ་བའི་ཀླུང་། །དབང་ཆོག་བྱིན་རླབས་གངྒཱའི་ཆུ་བོའི་རྒྱུད། །རྣལ་འབྱོར་རྒྱུད་ཚུལ་ཆུ་གཏེར་འཕེལ་བའི་སླད། །བློ་གསལ་སྐལ་ལྡན་ཤིང་རྟས་འདིར་དྲངས་སོ། ༢།ཨ་ཧོ་རྨོངས་པའི་འཛིན་མའི་གཤོང་བུར་འཁྲུལ་བཤད་དུག་ཆུས་བསླད་སྲིད་ན། །ལམ་བཟང་སྟོན་ཀའི་དཔལ་དུ་ཤར་བ་དྲན་དབང་ཐུགས་རྗེའི་ཨཱའ་ག་སྟྱས། །ཡེ་ཤེས་འོད་ཀྱི་འཛུམ་ཟེར་དཀར་པོས་ཤིན་ཏུ་དག་ཅིང་གསལ་བྱས་ནས། །རིས་མེད་གདུལ་བྱའི་བཅུད་ལེན་མཆོག་གྱུར་ཨ་མྲྀ་ཏ་བཞིན་འགྱེད་པར་སྨོན། ༣།རྩོད་དུས་སྙིགས་མའི་གྲང་རེག་ཆེར་བདོ་བས། བཤད་སྒྲུབ་དབྱར་གྱི་དཔལ་མོ་འདས་ཟིན་ཅིང་། །ཟབ་གསལ་རྒྱུད་སྡེ་བཞི་ཡི་དགའ་ཚལ་དུ། །སྨིན་གྲོལ་ཁུ་བྱུག་སྒྲོགས་པ་སྲིད་མཐའ་ཙམ། ༤།འོན་ཏེ་དམ་པའི་བཀའ་མཆིད་མནྡཱ་རའི། །ཕྲེང་བ་ཐོད་བཅིངས་གང་བློའི་འགྲམ་ཆང་གིས། །དབང་གི་དཀའ་གནད་ཟུམ་པ་བ་ཀུ་ལ། །བཞད་པའི་དགེ་མཚན་དཔྱིད་ཀ་འདི་ན་མཐོ། ༥།ཙིནྟཱ་མ་ཎི་དང་མཚུངས་དེ་ཉིད་བཅུས། །རྣམ་དཔྱོད་མཐོང་ག་མཛེས་པའི་དཔལ་ཐོབ་པ། །སྨིན་བྱེད་འདོད་རྒུར་སྩོལ་ནུས་ལེགས་བྲིས་དག །མགུལ་གྱི་བུམ་པ་སྤུད་བྱེད་འདི་ལས་ལོང་། ༦།འདིར་འབད་དགེ་ལེགས་ཉིན་མོའི་སྣང་བ་ཡིས། །རྣལ་འབྱོར་རྒྱུད་བསྟན་འདབ་བརྒྱ་བཞད་པའི་བཅུད། །ཀུན་དགའི་རྐང་དྲུག་ཚོགས་ཀྱིས་མྱོང་བྱས་ཏེ། །ལེགས་བཤད་མགྲིན་རྔ་གསང་མཐོར་བྱེད་གྱུར་ཅིག །ཅེས་དཔལ་རྡོ་རྗེ་དབྱིངས་རྩ་བ་ལུགས་ཀྱི་སློབ་མར་དབང་བསྐུར་བའི་ཚུལ་བྱིན་རླབས་གངྒའི་ཆུ་རྒྱུན་ཅེས་བྱ་བ་འདི་ནི་རྒྱལ་བས་ལུང་བསྟན་ཅིང་རིག་པ་འཛིན་པའི་སྡེ་སྣོད་ཐམས་ཅད་ཀྱི་གླེགས་བམ་གཅིག་བུར་གྱུར་པ་ཆོས་ཀྱི་རྗེ་ཨེ་ཝྃ་པ་ཆེན་པོའི་སེངྒེའི་ཁྲི་ལ་ཞབས་སེན་འཁོད་ནས་དྲི་མ་མེད་པའི་ལེགས་བཤད་ཀྱི་རྔ་བོ་ཆེ་སྒྲོགས་པ་ལ་སྨྲ་བའི་ཁྱུ་མཆོག་ཏུ་གྱུར་པ། མཁན་ཆེན་བྱམས་པ་ཀུན་དགའ་བསྟན་པའི་རྒྱལ་མཚན་དཔལ་བཟང་པོས་བཀའ་ལན་གཅིག་མ་ཡིན་པར་སྤྱི་བོའི་མཛེས་རྒྱན་དུ་སྩལ་པ་དང་། རྗེ་བླ་མ་འཇམ་པའི་དབྱངས་མཁྱེན་བརྩེའི་དབང་པོས་ཡུན་རིང་མོ་ནས་བཀའ་སྩལ་ནོར་བུའི་ཕྲེང་བ་ཕེབས་པ་ལ་བརྟེན་ནས། དཔལ་ལྡན་བླ་མ་དམ་པ་རྣམས་ཀྱི་བཀའ་འབངས་ཀྱི་ཐ་ཆུང་བྱ་བྲལ་བ་བློ་གསལ་བསྟན་སྐྱོང་གིས་རབ་བྱུང་མ་ནུའི་མེ་ཕོ་འབྲུག་གི་ལོ། འདུལ་འཛིན་ཕྱི་མ་རྣམས་སྟོན་ཟླ་ཐ་ཆུང་དུ་འཛིན་པ་སྨིན་དྲུག་ཅན་གྱི་ཟླ་བའི་ཞི་ཕྱོགས་ཀྱི་དགའ་བ་དང་པོའི་ཉིན། གདན་ས་ཆེན་པོ་ཞྭ་ལུ་རི་ཕུག་གི་སྒྲུབ་ཁང་རྣམ་གྲོལ་ཡང་རྩེར་སྦྱར་བའོ། །འདིས་ཀྱང་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་མྱུར་དུ་སྐེམས་པའི་ཐབས་སུ་རྣལ་འབྱོར་རྒྱུད་ཀྱི་བཤད་སྒྲུབ་བསྟན་པའི་ཉི་མ་ཕྱོགས་ཐམས་ཅད་དུ་གསལ་ཞིང་མི་ནུབ་བར་གྱུར་ཅིག །སརྦ་དཱ་མངྒ་ལམ། བཅུག་ཐེང་དང་པོ། ། བཅུག་ཐེང་གཉིས་པ། བཅུག་ཐེངས་གསུམ་པ། བཅུག་ཐེངས་བཞི་པ། བཅུག་ཐེངས་ལྔ་པ།